Loránd Eötvös

Barón Loránd Eötvös de Vásárosnamény (; medzinárodne Roland Eötvös; * 27. júl 1848, Budín – † 8. apríl 1919, Budapešť) bol maďarský fyzik a univerzitný profesor. Najznámejšie sú jeho práce v oblasti gravitácie a povrchového napätia kvapalín. Patril medzi významných experimentátorov prelomu 19. a 20. storočia.

 Životopis 
Narodil sa v roku 1848, roku uhorskej revolúcie. Jeho otec József Eötvös (* 1813 – † 1871) bol významným básnikom, spisovateľom a liberálnym politikom, ktorý hral významnú úlohu v uhorskom intelektuálnom a politickom živote a v čase Lorándovho narodenia zastával funkciu uhorského ministra školstva.

Začal študovať právo, čoskoro sa však preorientoval na fyziku, ktorú odišiel študovať do Heidelbergu a pruského Königsbergu. Po získaní doktorátu sa vrátil do Uhorska, kde po zvyšok života pôsobil na budapeštianskej univerzite, najskôr ako docent, od roku 1872 ako profesor a v rokoch 1891 – 1892 ako rektor.

Medzinárodne známym sa stal vďaka prácam v oblasti povrchového napätia kvapalín (Eötvösov zákon, Eötvösovo číslo) a inovátorskými experimentmi pri skúmaní gravitácie. Najvýznamnejším počinom boli jeho vysoko presné experimenty s torznými váhami, pomocou ktorých dokázal pôsobenie Coriolisovej sily, predovšetkým rovnosť medzi tiažovou a zotrvačnou hmotnosťou (Eötvösov experiment). Tento dôkaz ekvivalencie oboch hmotností poslúžil Albertovi Einsteinovi ako východisko pre budovanie všeobecnej teórie relativity, za čo ho Einstein ocenil formou ďakovného listu.

Eötvös bol tiež vášnivým horolezcom (neskôr liezol spolu s dcérami Ilonou a Rolandou) a rád jazdil na koni. Nebol len významným vedcom, ale aj významnou spoločenskou osobnosťou. V rokoch 18891894 bol predsedom Uhorskej akadémie vied, v roku 1891 založil Matematickú a fyzikálnu spoločnosť (Mathematikai Physikai Társulat) a v rokoch 18941895 zastával funkciu ministra náboženstva a verejného školstva Uhorska.

Na jeho počesť bola v roku 1950 budapeštianska univerzita premenovaná na Univerzitu Loránda Eötvösa. Je po ňom pomenovaný aj kráter Eötvös na odvrátenej strane Mesiaca.

 Referencie 

 Literatúra 


 Iné projekty 

 Externé odkazy 
 Eötvös and STEP – biografické poznámky a súhrn výskumov, prezentovaný na sympóziu STEP (Satellite Test of the Equivalence Principle) v Pise v roku 1993
 Torsion Balance and Remeasurement of the Eötvös experiment – popis a reprodukcia Eötvösových experimentov s torznými váhami (2019)

 Zdroj 

Kategória:Osobnosti z Budapešti
Kategória:Uhorskí fyzici
Kategória:Maďarskí fyzici
Kategória:Maďarskí geofyzici
Kategória:Uhorskí vynálezcovia
Kategória:Maďarskí vynálezcovia
Kategória:Uhorskí horolezci
Kategória:Maďarskí horolezci
Kategória:Maďarskí vysokoškolskí pedagógovia
Kategória:Vyučujúci na Univerzite Loránda Eötvösa
Kategória:Rektori Univerzity Loránda Eötvösa
Kategória:Pochovaní na cintoríne Kerepesi